valstybinė SAUGOMŲ TERITORIJŲ tarnyba PRIE APLINKOS MINISTERIJOS

DIREKTORIUS

ĮSAKYMAS

dėl pažymos apie leidimą miškui įveisti „Natura 2000“ teritorijoje išdavimo tvarkos aprašo patvirtinimo

2015 m. liepos 20 d. Nr. V-132

Vilnius

Vadovaudamasis Lietuvos Respublikos Vyriausybės 2014 m. liepos 22 d. nutarimo Nr. 722 „Dėl valstybės institucijų ir įstaigų, savivaldybių ir kitų juridinių asmenų, atsakingų už Lietuvos kaimo plėtros 2014-2020 metų programos įgyvendinimą, paskyrimo“ 3.5 ir 4.8 papunkčiais, Lietuvos Respublikos žemės ūkio ministro ir Lietuvos Respublikos aplinkos ministro 2004 m. kovo 29 d. įsakymu Nr. 3D-130/D1-144 „Dėl miško įveisimo ne miško žemėje“ patvirtintų Miško įveisimo ne miško žemėje taisyklių 3.7 ir 3.8 papunkčiais ir atsižvelgdamas į Lietuvos kaimo plėtros 2014–2020 metų programos priemonės „Investicijos į miško plotų plėtrą ir miškų gyvybingumo gerinimą“ veiklos srities „Miško veisimas“ įgyvendinimo taisyklių, patvirtintų Lietuvos Respublikos žemės ūkio ministro 2015 m. birželio 26 d. įsakymu Nr. 3D-538 „Dėl Lietuvos kaimo plėtros 2014–2020 metų programos priemonės „Investicijos į miško plotų plėtrą ir miškų gyvybingumo gerinimą“ veiklos srities „Miško veisimas“ įgyvendinimo taisyklių, patvirtinimo“, nuostatas:

1. T v i r t i n u Pažymos apie leidimą miškui įveisti „Natura 2000“ teritorijoje išdavimo tvarkos aprašą (pridedama).

2. P a v e d u valstybinių gamtinių rezervatų, valstybinių parkų ir biosferos rezervato direkcijoms išduoti fiziniams ir juridiniams asmenims pažymas, vadovaujantis šio įsakymo 1 punktu patvirtintu aprašu.

3. Pripažįstu netekusiu galios Valstybinės saugomų teritorijų tarnybos prie Aplinkos ministerijos direktoriaus 2012 m. kovo 22 d. įsakymą Nr. V-64 „Dėl pažymos apie leidimą miškui įveisti „Natura 2000“ teritorijoje išdavimo tvarkos aprašo“.

Direktorius	Albertas Stanislovaitis

PATVIRTINTA

Valstybinės saugomų teritorijų tarnybos

prie Aplinkos ministerijos direktoriaus

2015 m. liepos 20 d. įsakymu Nr. V-132

PAŽYMOS APIE LEIDIMĄ MIŠKUI ĮVEISTI „NATURA 2000“ TERITORIJOJE IŠDAVIMO TVARKOS APRAŠAS

I SKYRIUS

BENDROSIOS NUOSTATOS

1. Pažymos apie leidimą miškui įveisti „Natura 2000“ teritorijoje išdavimo tvarkos aprašo (toliau – Tvarkos aprašas) tikslas – nustatyti pažymų apie leidimą miškui įveisti „Natura 2000“ teritorijoje išdavimo tvarką.

2. Šiame Tvarkos apraše vartojamos sąvokos:

2.1. Saugoma rūšis – nykstanti, pažeidžiama, reta arba endeminė gyvūnų, augalų arba grybų rūšis, Lietuvos Respublikos saugomų gyvūnų, augalų ir grybų rūšių įstatymo nustatyta tvarka įrašyta į Lietuvos Respublikos saugomų gyvūnų, augalų ir grybų rūšių sąrašą ir (arba) Europos bendrijos svarbos gyvūnų ir augalų rūšių sąrašus, taip pat Europos bendrijos svarbos paukščių rūšys.

2.2. Kitos šiame Tvarkos apraše vartojamos sąvokos atitinka Lietuvos Respublikos saugomų teritorijų įstatyme, Lietuvos Respublikos miškų įstatyme, Lietuvos Respublikos žemės įstatyme, Lietuvos Respublikos saugomų gyvūnų, augalų ir grybų rūšių įstatyme, Lietuvos kaimo plėtros 2014–2020 m. programos priemonės (toliau – KPP) „Investicijos į miško plotų plėtrą ir miškų gyvybingumo gerinimą“ veiklos srities „Miško veisimas“ įgyvendinimo taisyklėse, patvirtintose Lietuvos Respublikos žemės ūkio ministro 2015 m. birželio 26 d. įsakymu Nr. 3D-538 „Dėl Lietuvos kaimo plėtros 2014–2020 metų programos priemonės „Investicijos į miško plotų plėtrą ir miškų gyvybingumo gerinimą“ veiklos srities „Miško veisimas“ įgyvendinimo taisyklių, patvirtinimo“, kituose teisės aktuose vartojamas sąvokas.

3. Tvarkos aprašo 1 priede nustatytos formos pažyma (toliau – Pažyma) pagal šį Tvarkos aprašą išduodama prašymą pateikusiems fiziniams ir juridiniams asmenims (toliau – Pareiškėjai).

4. Miško įveisimą „Natura 2000“ teritorijoje reglamentuoja Saugomų teritorijų įstatymas, Miškų įstatymas, Saugomų gyvūnų, augalų ir grybų rūšių įstatymas, Specialiosios žemės ir miško naudojimo sąlygos, patvirtintos Lietuvos Respublikos Vyriausybės 1992 m. gegužės 12 d. nutarimu Nr. 343 „Dėl specialiųjų žemės ir miško naudojimo sąlygų patvirtinimo“, Gamtinių ir kompleksinių draustinių nuostatai, patvirtinti Lietuvos Respublikos Vyriausybės 2008 m. balandžio 2 d. nutarimu Nr. 318 „Dėl gamtinių ir kompleksinių draustinių nuostatų patvirtinimo“, Bendrieji buveinių ar paukščių apsaugai svarbių teritorijų nuostatai, patvirtinti Lietuvos Respublikos Vyriausybės 2004 m. kovo 15 d. nutarimu Nr. 276 „Dėl Bendrųjų buveinių ar paukščių apsaugai svarbių teritorijų nuostatų patvirtinimo“ (toliau – Bendrieji nuostatai), Miško įveisimo ne miško žemėje taisyklės, patvirtintos Lietuvos Respublikos žemės ūkio ministro ir Lietuvos Respublikos aplinkos ministro 2004 m. kovo 29 d. įsakymu Nr. 3D-130/D1-144 „Dėl miško įveisimo ne miško žemėje“, saugomų teritorijų nuostatai, apsaugos reglamentai, saugomų teritorijų planavimo dokumentai, kiti teisės aktai ir apsaugos sutartys, sudarytos su privačios žemės savininkais ar valstybinės žemės valdytojais pagal Lietuvos Respublikos Vyriausybės 2014 m. gegužės 28 d. nutarimu Nr. 484 „Dėl Apsaugos sutarties dėl veiklos apribojimų, konkrečių žemės, miško ir vandens telkinio naudojimo sąlygų sudarymo tvarkos aprašo ir apsaugos sutarties dėl veiklos apribojimų, konkrečių žemės, miško ir vandens telkinio naudojimo sąlygų formos patvirtinimo“ nustatytą tvarką.

II SKYRIUS

DOKUMENTŲ PATEIKIMAS

5. Pareiškėjai, siekiantys gauti Pažymą, saugomos teritorijos direkcijai pagal žemės valdos buvimo vietą (Nacionalinių saugomų teritorijų ir „Natura 2000“ tinklo teritorijų paskirstymas saugomų teritorijų direkcijoms yra patvirtintas Valstybinės saugomų teritorijų tarnybos prie Aplinkos ministerijos (toliau – Tarnybos) direktoriaus 2014 m. kovo 26 d. įsakymu Nr. V-83 „Dėl nacionalinių saugomų teritorijų ir „Natura 2000“ tinklo teritorijų priskyrimo saugomų teritorijų direkcijoms“, su kuriuo galima susipažinti Tarnybos tinklalapyje adresu www.vstt.lt rubrikos Teisinė informacija skyriuje Tarnybos direktoriaus įsakymai)), turi pateikti:

5.1. laisvos formos prašymą išduoti Pažymą;

5.2. žemės nuosavybės ar valdymo teisę patvirtinančio dokumento kopiją;

5.3. sklypo, kuriame planuojama įveisti mišką, plano kopiją;

5.4. įgaliojimą (jei prašymą teikia įgaliotas asmuo) arba bendraturčių sutikimą (įgaliojimą), patvirtintą notaro (jei žemės sklypas, kuriame planuojama veisti mišką, valdomas bendra daline arba jungtine nuosavybės teise).

III SKYRIUS

PAŽYMŲ IŠDAVIMAS

6. Saugomos teritorijos direkcijos vadovo paskirtas specialistas, atsakingas už Tvarkos aprašo 5 punkte nurodytų dokumentų priėmimą, įsitikina pateiktų šio Tvarkos aprašo 5.2-5.4 papunkčiuose nurodytų dokumentų ar jų kopijų tikrumu ir įregistruoja juos Lietuvos vyriausiojo archyvaro 2011 m. liepos 4 d. įsakymo Nr. V-118 „Dėl Dokumentų tvarkymo ir apskaitos taisyklių patvirtinimo“ (toliau – Dokumentų tvarkymo ir apskaitos taisyklės), nustatyta tvarka Informacinių siunčiamųjų dokumentų registre.

7. Saugomos teritorijos direkcija, gavusi 5 punkte nurodytus dokumentus, per ne ilgesnį kaip 10 darbo dienų laikotarpį išnagrinėja prašymą, parengia Pažymai apie leidimą įveisti mišką „Natura 2000“ teritorijoje išduoti vertinimo ataskaitą (Tvarkos aprašo 2 priedas) (toliau – Vertinimo ataskaita) ir Tvarkos aprašo nustatyta tvarka išduoda Pažymą.

8. Prašymas išduoti Pažymą tenkinamas, jei sklypas, kuriame planuojama įveisti mišką, patenka į „Natura 2000“ teritoriją ir šiame sklype (jo dalyje) Tvarkos aprašo nustatyta tvarka galima įveisti mišką.

9. Kai miško įveisimas sklype, esančiame „Natura 2000“ teritorijoje yra galimas, Pažymoje pažymimas sklypo plotas (ha). Tuo atveju, kai įvertinus pateiktus dokumentus nustatoma, kad miško įveisimas galimas tik dalyje sklypo, saugomos teritorijos direkcijos vadovo paskirtas specialistas, atsakingas už Pažymų parengimą (toliau – Specialistas), sklypo dalies plotą, esantį „Natura 2000“ teritorijoje, kuriame miško įveisimas galimas, apskaičiuoja Geografinės informacinės sistemos (toliau – GIS) programine įranga, naudodamas aktualius Lietuvos Respublikos saugomų teritorijų valstybės kadastro duomenis (toliau – Saugomų teritorijų valstybės kadastras), Lietuvos Respublikos miškų valstybės kadastro duomenis (toliau – Miškų valstybės kadastras) ir parengia sklypo planą, pažymėdamas, kurioje sklypo dalyje miško įveisimas galimas arba raštu kreipiasi į Tarnybą dėl sklypo dalies ploto nustatymo, pateikdamas informaciją apie žemės sklypą (žemės sklypo registro ir kadastro numerius) ir planą su ranka įbraižytais plotais, kuriuose miško įveisimas galimas. Tarnybos specialistas, atsakingas už Saugomų teritorijų valstybės kadastro duomenų tvarkymą ne vėliau kaip per 3 darbo dienas nuo prašymo gavimo dienos, naudodamasis GIS programine įranga, Saugomų teritorijų valstybės kadastro duomenimis, Miškų valstybės kadastro duomenimis, nustato sklypo dalies plotą ir duomenis raštu pateikia saugomos teritorijos direkcijai.

10. Sprendimą dėl Pažymos išdavimo Specialistas priima atsižvelgdamas į:

10.1. teritorijoje veiklą reglamentuojančių, apsaugos ir tvarkymo režimą nustatančių teisės aktų – Saugomų teritorijų įstatymo, Miškų įstatymo, Saugomų gyvūnų, augalų ir grybų rūšių įstatymo, Specialiųjų žemės ir miško naudojimo sąlygų, Gamtinių ir kompleksinių draustinių nuostatų, Bendrųjų nuostatų, Miško įveisimo ne miško žemėje taisyklių, saugomų teritorijų nuostatų, saugomų teritorijų apsaugos reglamentų, saugomų teritorijų planavimo dokumentų, apsaugos sutarčių, sudarytų su privačios žemės savininkais ir valstybinės žemės valdytojais ir kitų, – nuostatas, gamtotvarkos planuose numatytas tvarkymo priemones;

10.2. taikomųjų tyrimų, monitoringo (stebėsenos) duomenis apie teritorijoje aptinkamas saugomas rūšis bei Europos bendrijos svarbos natūralių buveinių inventorizacijos duomenis;

10.3. saugomų rūšių ir natūralių buveinių ekologinius poreikius, konkrečios teritorijos sąlygas ir ypatumus.

11. Vadovaujantis Tvarkos aprašo 10.1-10.3 papunkčiais, prašymas išduoti Pažymą netenkinamas, kai:

11.1. miško įveisimas „Natura 2000“ teritorijoje draudžiamas Tvarkos aprašo 10.1 papunktyje nurodytų „Natura 2000“ teritorijoje veiklą reglamentuojančių, apsaugos ir tvarkymo režimą nustatančių teisės aktų nuostatomis. Pirmoje šio papunkčio dalyje nurodytus atvejus Specialistas pažymi Vertinimo ataskaitos 2.1-2.3 papunkčiuose;

11.2. Specialistas, vadovaudamasis teritorijos taikomųjų tyrimų ir monitoringo (stebėsenos) metu sukauptais arba įregistruotais Saugomų rūšių informacinėje sistemoje duomenimis apie „Natura 2000“ teritorijoje aptinkamas saugomas rūšis, taip pat Europos bendrijos svarbos natūralių buveinių inventorizacijos duomenimis, ir atsižvelgdamas į Bendruosius nuostatus įvertino, kad miško įveisimas žemės sklype (jo dalyje) dėl saugomų rūšių ar Europos bendrijos svarbos natūralių buveinių apsaugos negalimas. Pirmoje šio papunkčio dalyje nurodytais atvejais Vertinimo ataskaitos 2.6 ir/ar 2.7 papunkčiuose Specialistas pažymi „taip“;

11.3. miško įveisimas draudžiamas Tvarkos aprašo 11.1 ir 11.2 papunkčiuose nenurodytais atvejais. Vertinimo ataskaitos 2.8 papunktyje Specialistas pažymi „taip“.

12. Prašymas išduoti Pažymą netenkinamas ir tuo atveju, kai:

12.1. prašoma Pažymos už anksčiau žemės sklype įveistą mišką, nesilaikant Tvarkos aprašo 10.1 papunktyje nurodytų „Natura 2000“ teritorijoje veiklą reglamentuojančių, apsaugos ir tvarkymo režimą nustatančių teisės aktų reikalavimų arba sunaikinant saugomų rūšių radavietes ar augavietes, taip pat Europos bendrijos svarbos natūralias buveines, nustatytas anksčiau vykdytų taikomųjų tyrimų ar monitoringo (stebėjimų) metu. Pirmoje šio papunkčio dalyje nurodytais atvejais, Vertinimo ataskaitos 3.1 ir/ar 3.2 papunkčiuose Specialistas pažymi „taip“;

12.2. prašoma Pažymos už savaime mišku apaugusį plotą, kuriame pagal saugomų teritorijų planavimo dokumentus numatyta palaikyti atviro tipo natūralias buveines, arba vadovaujantis Bendraisiais buveinių ar paukščių apsaugai svarbių teritorijų nuostatais teritorijoje dėl saugomų rūšių ar Europos bendrijos svarbos natūralių buveinių apsaugos būtina išsaugoti natūralias pievas ir ganyklas, miško aikštes, esamas ertmes medynuose, taip pat jei savaime mišku apaugusių plotų ertmėse (atvirose erdvėse) vertinimo metu identifikuotos saugomos rūšys ar Europos bendrijos svarbos natūralios buveinės. Pirmoje šio papunkčio dalyje nurodytais atvejais, Vertinimo ataskaitos 3.3 papunktyje Specialistas pažymi „taip“.

13. Tuo atveju, kai Specialistas neturi duomenų ir negali įvertinti ar miško įveisimas žemės sklype (jo dalyje) dėl saugomų rūšių ar natūralių buveinių apsaugos yra galimas, atliekamas žemės sklypo vertinimas vietoje. Pirmoje šio papunkčio dalyje nurodytu atveju, Vertinimo ataskaitos 2.9 papunktyje Specialistas pažymi „taip“.

14. Atliekant žemės sklypo vertinimą vietoje, identifikuojamos saugomos rūšys ir natūralios buveinės, ir atsižvelgiant į Bendruosius nuostatus, saugomų rūšių ekologinius poreikius, įvertinama ar miško įveisimas žemės sklype (jo dalyje) dėl saugomų rūšių ar natūralių buveinių apsaugos yra galimas. Žemės sklypo vertinimo metu nustatyti faktai pateikiami Vertinimo ataskaitos 4.2-4.7 papunkčiuose.

15. Specialistas užpildytą Vertinimo ataskaitą, parengtus dokumentus (Pažymą, rašto dėl sklypo vertinimo ar Pažymos neišdavimo), pateikia saugomos teritorijos direkcijos vadovui, kuris patikrinęs ar dokumentai parengti tinkamai, juos pasirašo.

16. Saugomos teritorijos direkcija per 10 darbo dienų nuo prašymo išduoti Pažymą gavimo dienos, išduoda Pažymą arba informuoja suinteresuotą asmenį apie Pažymos neišdavimą (nurodant priežastis dėl kurių Pažyma negali būti išduota), o tuo atveju, kai būtinas žemės sklypo vertinimas vietoje, kaip numatyta Tvarkos aprašo 13 punkte, informuoja apie vertinimą vietoje, nurodydamas priežastis, dėl kurių privaloma atlikti vertinimą vietoje ir preliminarų vertinimo vietoje laiką.

17. Specialistas Tvarkos aprašo 13 punkte nustatytu atveju įvertinęs, kad miško įveisimas „Natura 2000“ teritorijoje galimas, nuo vertinimo vietoje atlikimo dienos, per 5 darbo dienas užpildo Vertinimo ataskaitą ir parengia Pažymą. Saugomos teritorijos direkcijos vadovo pasirašyta ir užregistruota Pažyma žemės sklypo savininkui ar valdytojui, ar jo įgaliotam asmeniui pateikiama ne vėliau kaip kitą darbo dieną.

18. Tuo atveju, kai mišką įveisti galima tik dalyje žemės sklypo, kartu su Pažyma pateikiamas sklypo planas su nurodytomis įveisiamo miško sklypo ribomis.

19. Pažyma negali būti parengta ir patvirtinta to paties valstybės tarnautojo ar darbuotojo.

20. Pažyma parengiama 2 egzemplioriais, vienas jų pateikiamas prašymą išduoti Pažymą pateikusiam asmeniui, kitas saugomas Tvarkos aprašo 21 punkte nustatyta tvarka.

IV SKYRIUS

DOKUMENTŲ TVARKYMAS

21. Prašymai ir Pažymos bei raštai dėl Pažymos neišdavimo, sklypo vertinimo ir kt. saugomų teritorijų direkcijų gauti dokumentai yra registruojami Dokumentų tvarkymo ir apskaitos taisyklių nustatyta tvarka Informacinių siunčiamųjų dokumentų registre. Visi dokumentai, susiję su Pažymų rengimu, byloje „Susirašinėjimo dėl pažymų apie miško įveisimą „Natura 2000“ teritorijoje išdavimo dokumentai“ saugomi 10 metų.

22. Tarnybos gauti ir siunčiami raštai dėl žemės sklypo (jo dalies) ploto nustatymo ir plano rengimo, yra registruojami Dokumentų tvarkymo ir apskaitos taisyklių nustatyta tvarka Informacinių siunčiamųjų dokumentų registre ir byloje „Susirašinėjimo su institucijomis ir įstaigomis valstybės kadastro duomenų teikimo klausimais dokumentai“ saugomi 5 metus.

V SKYRIUS

BAIGIAMOSIOS NUOSTATOS

23. Visi ginčai dėl Pažymų išdavimo sprendžiami Lietuvos Respublikos įstatymų nustatyta tvarka.

Pažymos apie leidimą miškui įveisti

„Natura 2000“ teritorijoje išdavimo tvarkos aprašo

1 priedas

________________________________________________

(Saugomos teritorijos direkcijos pavadinimas)

PAŽYMA

APIE LEIDIMĄ MIŠKUI ĮVEISTI „NATURA 2000“ TERITORIJOJE _____________________________________

(teritorijos kodas ir pavadinimas)

/__/__/__/__/ /__/__/ /__/__/ Nr. __________________

(data)

__________________

(išdavimo vieta)

Eil. Nr.	Fizinio asmens vardas, pavardė/ juridinio asmens teisinė forma ir pavadinimas	Žemės sklypo (taksacinio miško sklypo) adresas (apskritis, savivaldybė, seniūnija, kadastrinė vietovė, gyvenvietė/kaimas)	Žemės sklypo kadastro numeris	Taksacinio miško sklypo identifikavimo numeris (pildoma jei sklypas, kuriame planuojama veisti mišką neįregistruotas Nekilnojamojo turto registre)	Sklypo (jo dalies), kuriame leidžiama įveisti mišką, plotas, ha
1.
2.

Specialiosios sąlygos (pildoma, jei nustatomi apribojimai dėl veisiamų medžių ar krūmų rūšių) ______________________________________________________________________________________________________

Pastabos:_______________________________________________________________________________________________

PRIEDAI: (pildoma, jei pridedamas sklypo planas su pažymėta miško įveisimo vieta)

Direktorius	____________________________________________________

(parašas)	(vardas, pavardė)

______________________	____________________________________________________

(pažymos rengėjo pareigos)	(parašas)	(vardas, pavardė)

Pažymos apie leidimą miškui įveisti

„Natura 2000“ teritorijoje išdavimo

tvarkos aprašo 2 priedas

Pažymai apie leidimą įveisti mišką „Natura 2000“ teritorijoje išduoti vertinimo ataskaita

/__/__/__/__/ /__/__/ /__/__/ Nr. __________________

(data)

1.	Bendrieji duomenys
1.1.	Žemės savininkas ar valdytojas (vardas, pavardė ar pavadinimas, asmens ar įmonės kodas)
1.2.	Miško įveisimo vieta (sklypo adresas, kadastrinis numeris, miškų urėdija, girininkija, kvartalo ir sklypo numeriai)
1.3.	Sklypo plotas (ha), kuriame numatyta įveisti mišką
1.4.	Dabartinė žemės paskirtis ir naudojimo pobūdis
1.5.	„Natura 2000“ teritorijos pavadinimas ir kodas
1.6.	Saugomos teritorijos pavadinimas
1.7.	„Natura 2000“ teritorijoje saugomos vertybės
Vertinimo aspektai	Vertinimas	Pastabos
2.	Specialieji duomenys
2.1.	Teisės aktai, nustatantys miško įveisimo draudimą sklype* (nurodyti teisės aktą ir punktą, kuriuo vadovaujantis miško įveisimas draudžiamas)
2.2.	Saugomų teritorijų planavimo dokumentų sprendiniai, nustatantys miško įveisimo draudimą sklype* (nurodyti dokumentą, kurio sprendiniais miško įveisimas draudžiamas)
2.3.	Saugomų teritorijų strateginio planavimo dokumentai, kuriuose numatytos specialios tvarkymo priemonės skirtos palaikyti atviro tipo natūralias buveines* (nurodyti gamtotvarkos planą)
Jei pažymėtas bent vienas 2.1-2.3 punktas, Pažyma neišduodama ir vertinimas toliau neatliekamas
2.4.	Ar „Natura 2000“ teritorijoje vykdyti taikomieji tyrimai/EB svarbos rūšių monitoringas/kartografuotos buveinės?
2.5.	Ar yra duomenų apie sklype nustatytas saugomų rūšių radavietes/augavietes, EB svarbos natūralias buveines?
2.6.	Ar sklype, taikomųjų tyrimų metu identifikuotų saugomų rūšių radaviečių/augaviečių, kartografuotų EB svarbos natūralių buveinių apsaugos tikslais, pagal Bendruosius buveinių ar paukščių apsaugai svarbių teritorijų nuostatus, rūšies ekologinius poreikius miško įveisimas yra draudžiamas?
2.7.	Ar teritorija svarbi gyvūnų migracijos, veisimosi, maitinimosi vieta ir miško įveisimas gali daryti reikšmingą poveikį?
2.8.	Ar yra kitos priežastys (kraštovaizdis ir kt.) dėl kurių miško įveisimas sklype neleistinas?
2.9.	Ar reikalingas sklypo vertinimas vietoje?
Jei 2.6-2.8 punktuose pažymėta bent vienas „taip“, Pažyma neišduodama ir vertinimas toliau neatliekamas
3.	Vertinimas, kai prašoma pažymos už anksčiau įveistą mišką ar savaime mišku apaugusį plotą
3.1.	Teritorijoje miškas įveistas anksčiau nesilaikant 2.1.-2.3. punktuose nurodytų kriterijų
3.2.	Teritorijoje miškas įveistas, prieš prašymo pateikimą, tačiau saugomos teritorijos direkcija turėjo duomenų apie taikomųjų tyrimų metu nustatytas saugomų rūšių radavietes/augavietes, kartografuotas EB svarbos natūralias buveines, kurios, įveisus mišką, buvo sunaikintos
3.3.	Teritorija savaime apaugusi mišku, tačiau pagal saugomų teritorijų planavimo dokumentus teritorijoje numatyta palaikyti atviro tipo natūralias buveines ar saugomų rūšių ir natūralių buveinių apsaugos tikslais būtina išsaugoti natūralias pievas ir ganyklas, miško aikštes, esamas ertmes medynuose
Jei 3.1-3.3 punktuose pažymėta bent vienas „taip“, Pažyma neišduodama
4.	Sklypo vertinimas vietoje
4.1.	Sklypo vertinimo vietoje data
4.2.	Trumpas sklypo aprašymas (reljefas, augavietė)
4.3.	Ar sklype identifikuotos saugomos rūšys, natūralios buveinės? Jei taip, kokios?
4.4.	Ar sklype identifikuotų saugomų rūšių radaviečių/augaviečių, kartografuotų EB svarbos natūralių buveinių apsaugos tikslais, pagal Bendruosius buveinių ar paukščių apsaugai svarbių teritorijų nuostatus, rūšies ekologinius poreikius miško įveisimas yra draudžiamas?
4.5.	Ar įveisus mišką bus sunaikintos saugomų rūšių radavietės/augavietės, natūralios buveinės, sumažės rūšiai tinkamos buveinės plotas ir kt.?
4.6.	Ar bus sunaikinta saugomų gyvūnų rūšių maitinimosi, veisimosi, žiemojimo vieta?
4.7.	Kitos priežastys (kraštovaizdis ir kt.)?
5.	Ar atlikus vertinimą, miško įveisimas leidžiamas (jei taip, nurodyti, kokiame plote)?

*Jei teisės aktų nuostatos, saugomų teritorijų planavimo dokumentų sprendiniai, strateginiuose planavimo dokumentuose numatytos priemonės nedraudžia įveisti mišką – rašomas brūkšnys

Vertinimo ataskaitą parengė

________________________________

(saugomos teritorijos direkcijos specialisto vardas, pavardė, parašas, data)

Tvirtinu

________________________________

(įstaigos vadovo ar jo įgalioto asmens pareigos, vardas, pavardė, parašas, data)